Utøya-offerets oppgjør med Breivik-dommen
23-åringen fra Grimstad overlevde terrorangrepet på Utøya 22. juli 2011. Fire timer etter at massemorderen Anders Behring Breivik fikk medhold i deler av sitt søksmål mot staten om strenge soningsforhold onsdag i forrige uke, satt Åse Louise Inntjore Egge på bussen. Breivik vant mot staten: Les hele dommen her Hun liker å skrive, men aldri før hadde hun ytret seg offentlig om gjerningsmannen. Egge skrev ned hva hun tenkte om dommen, og trykket «publiser» på Facebook. Siden er innlegget blitt delt over 16.000 ganger, og likt av 28.000 personer. Les hele innlegget nederst i saken. – Jeg hadde aldri trodd det skulle ta av sånn. Jeg sitter igjen med at det føles riktig av meg å si det jeg sa. At det var noe folk satte pris på, sier 23-åringen til VG. De siste fem årene har hun hatt nok med seg selv. Breivik har ikke vært viktig for henne. Tvert imot hadde Egge bestemt seg for ikke å bruke tid på terroristen, fordi hun mente det ikke vil gagne henne, sier hun. – Det har jeg klart også. Helt frem til nå. Jeg ble veldig provosert over dommen. Jeg er stolt av at landet jeg bor i har en rettferdig rettergang, og jeg vet at det er politisk ukorrekt, men det er dette jeg føler. Jeg kan ikke forklare det på en logisk måte, sier Egge om innlegget hun skrev. Les også: Advokat: En modig dom – Du har selv kjent på isolasjon, skriver du. Hva er bagasjen du har båret med deg de siste årene? – Jeg følte veldig på det rett etter 2011. Jeg husker jeg satt i byen i Grimstad, og var redd for å være alene. Det var midt på lyse dagen, få mennesker i byen – som det alltid er – i en bitteliten by. Jeg satt der ti minutter alene og ventet på å bli hentet, og var kjemperedd, svarer 23-åringen. – I perioder har jeg bare vært på rommet mitt. Jeg trodde det var noe galt med verden. Det eneste trygge var hjemme, alene. Egge fikk diagnosen posttraumatisk stresslidelse (PTSD). Hun har fått hjelp, og forteller at det går bedre nå. – Det kommer og går, og det går mest, sier hun. VG mener: En gal dom «Jeg tror på deg, Breivik, når du sier at du lider under isolasjon. Jeg tror på deg når du sier at du lider fordi du har vært helt avskåret fra kontakt med andre mennesker. Jeg tror på deg når du sier at du lider fordi du ikke får kommunisere med andre mennesker. Jeg tror på deg når du sier at din psykiske helsetilstand ikke tas tilstrekkelig hensyn til. Men, Breivik, tro du på meg når jeg sier at jeg også har lidd under isolasjon. Tro på meg når jeg sier at på grunn av angsten du alene har påført meg, har jeg sittet isolert hjemme. Tro på meg når jeg sier at jeg har lidd fordi du har avskåret meg, og mange andre, kontakt med mine venner. Fordi du drepte dem. Tro du på meg når jeg sier at jeg har kjempet hardt for at min psykiske helsetilstand skal tas hensyn til. Tro på meg når jeg sier at, på grunn av deg, har jeg og mange andre lidd. Mye. Tro på meg når jeg sier at jeg er uendelig stolt av å bo i et land som til og med gir jævler som deg en rettferdig rettergang. Men unnskyld meg for at jeg gir så totalt faen i hvor mye du lider og kommer til å lide i fremtiden. Jeg håper du aldri får se et annet menneske noen gang igjen.»
«Jeg tror på deg, Breivik, når du sier at du lider under isolasjon». Slik starter Facebook-innlegget til Åse Louise Inntjore Egge (23) som er blitt delt av tusenvis.